**Επιθετικοί προσδιορισμοί - Θεωρία**

Επιθετικός προσδιορισμός είναι το επίθετο ή άλλη λέξη σε θέση επιθέτου που προσδίδει σε ένα ουσιαστικό μια μόνιμη, σταθερή ιδιότητα.

Ο επιθετικός προσδιορισμός μπορεί να είναι:Ο επιθετικός προσδιορισμός μπορεί να είναι:

α) επίθετο

**π.χ.** Καθαρός ουρανός αστραπές δε φοβάται.

β) ουσιαστικό

**π.χ.** Συνάντησα στο δρόμο τον Γερμανό μηχανικό.

γ) εμπρόθετο ουσιαστικό (από, για, με, δίχως, χωρίς)

**π.χ.** Ήταν ένας άνθρωπος με ταλέντο.

δ) αντωνυμία

**π.χ.** Βλέπαμε από το παράθυρο κάποιον άνθρωπο να τρέχει.

ε) μετοχή

**π.χ.** Μπήκε στο φωτισμένο δωμάτιο.

στ) αριθμητικό

**π.χ.** Ήρθαν οι τρεις φίλες μου να παίξουμε.

ζ) επίρρημα με άρθρο

**π.χ.** Δες το απέναντι βουνό.

**Χρήσιμα στοιχεία θεωρίας:**

**Ο μαθητής για να κατανοήσει τις ερωτήσεις αυτές και να απαντήσει θα πρέπει να γνωρίζει ότι:**

**1)      Μια από τις βασικότερες λειτουργίες του επιθέτου είναι να προσδιορίζει ένα ουσιαστικό, στο οποίο αποδίδει μια συγκεκριμένη (μόνιμη) ιδιότητα (π.χ. «ο καλός άνθρωπος»). Στην περίπτωση αυτή το επίθετο λειτουργεί ως επιθετικός προσδιορισμός.**

**2)      Το επίθετο που έχει αυτό το ρόλο (επιθετικός προσδιορισμός) βρίσκεται στο ίδιο γένος, αριθμό και πτώση με το ουσιαστικό που προσδιορίζει (π.χ. «ο καλός άνθρωπος»: πτώση ονομαστική, γένος αρσενικό και αριθμό ενικό, όπως είναι και το ουσιαστικό).**

**3)      Η κανονική θέση αυτών των επιθέτων είναι πριν το ουσιαστικό, ενώ αν υπάρχει και άρθρο τότε ακολουθεί του άρθρου και προηγείται του ουσιαστικού (π.χ. «ο καλός άνθρωπος»). Βέβαια, για λόγους έμφασης μπορεί να βρίσκεται μετά το ουσιαστικό (π.χ. «ένας άνθρωπος καλός»). Όταν, στην περίπτωση αυτή, υπάρχει και οριστικό άρθρο ο/η/το τότε το άρθρο επαναλαμβάνεται και πριν από το επίθετο (π.χ. «ο άνθρωπος ο καλός»).**

**4)      Ουσιαστικοποιημένο επίθετο ονομάζεται το επίθετο το οποίο λειτουργεί ως βασικό συστατικό μιας ονοματικής φράσης, δηλαδή χρησιμοποιείται ως ουσιαστικό, χωρίς να αναφέρεται το ουσιαστικό που προσδιορίζει, το οποίο βέβαια εννοείται [π.χ. «φόρεσε τα μαύρα (ρούχα)», «όπου φτωχός (άνθρωπος) και η μοίρα του», «το δημοτικό (σχολείο)].**